google/wiki40b huggingface dataset:
Αυτοκρατορική βιβλιοθήκη της Κωνσταντινούπολης

Ιστορία

Η βιβλιοθήκη ιδρύθηκε από τον Κωνστάντιο Β´ (337-361 μ.Χ.) και διέθετε και εγκαταστάσεις αντιγραφείου (scriptorium) ώστε τα ελληνικά έργα της κλασικής αρχαιότητας να αντιγράφονται και να διατηρούνται. Υπολογίζεται πως η βιβλιοθήκη διέθετε περίπου 100.000 αρχαία κείμενα. Ο αυτοκράτορας Ουάλης το 372 προσέλαβε 4 καλλιγράφους της ελληνικής γλώσσας και 3 της λατινικής. Η πλειοψηφία των ελληνικών κλασικών κειμένων στη σημερινή εποχή προέρχεται από τα βυζαντινά αντίγραφα τα οποία δημιουργήθηκαν στη βιβλιοθήκη της Κωνσταντινούπολης.Κατά την περίοδο αυτή έγινε επίσης η μετάβαση από τη χρήση παπύρου για τα έγγραφα προς τη χρήση περγαμηνής, κάτι που ενθάρρυνε και ο Θεμίστιος ο οποίος ηγούνταν της ομάδας των καλλιγράφων.
Οι αντιγραφείς έδιναν προτεραιότητα στην αντιγραφή και διατήρηση των παλαιότερων έργων όπως του Ομήρου και αυτά της κλασικής και ελληνιστικής εποχής, με τα λατινικά να έχουν χαμηλότερη προτεραιότητα.

Καταστροφή

Κατά την διάρκεια των αιώνων, η συλλογή της βιβλιοθήκης είχε φθορές λόγω των διαφόρων πυρκαγιών που σημειώθηκαν. Αναφέρεται πως η βιβλιοθήκη κάηκε το 473 και καταστράφηκαν περίπου 120.000 έργα. Ωστόσο μετά από προσπάθειες των βιβλιοθηκάριων μερικά από τα έργα διασώθηκαν και αντιγράφηκαν ή ενσωματώθηκαν σε άλλα κείμενα.
Το 1204, η βιβλιοθήκη μαρτυρείται πως καταστράφηκε από τους Φράγκους και Βενετούς της Δ´ σταυροφορίας κατά την άλωση της Κωνσταντινούπολης το 1204. Σύγχρονες εκτιμήσεις αναφέρουν πως παρότι είναι πιθανό πως μερικά χειρόγραφα χάθηκαν κατά την διάρκεια 3 πυρκαγιών που ξέσπασαν στην πόλη, δεν υπάρχει ένδειξη μιας επίσημης βιβλιοθήκης κατά την περίοδο εκείνη ούτε και αναφέρεται από κάποια πηγή της εποχής πως χάθηκαν έργα.
Ενώ υπάρχουν πολλές αναφορές για έγγραφα που διασώθηκαν έως και την Οθωμανική περίοδο, δεν έχει ανακαλυφθεί μια σημαντική ποσότητα έργων από την βιβλιοθήκη, πέρα από την σημαντική εξαίρεση της ανακάλυψης του Παλίμψηστου του Αρχιμήδη το οποίο βρέθηκε το 1840, μεταφράστηκε το 1915, και κατόπιν χάθηκε και ανακαλύφθηκε ξανά σε μια ιδιωτική συλλογή το 1998.
Καθώς οι πληροφορίες που διασώζονται για την βιβλιοθήκη είναι λιγοστές, έχουν εκφραστεί αμφιβολίες για το κατά πόσο υπήρχε μια ή περισσότερες βιβλιοθήκες στην Κωνσταντινούπολη. Ο ιστορικός του 20ού αιώνα Στήβεν Ράνσιμαν ανέφερε πως δεν υπήρχαν δημόσιες βιβλιοθήκες στην πόλη μετά τον 5ο αιώνα μ.Χ., αν και υπήρχε πλήθος ιδιωτικών βιβλιοθηκών καθώς και βιβλιοθηκών στα μοναστήρια.
Α1 Κατηγορία υδατοσφαίρισης ανδρών 2007-2008

Η Α1 Κατηγορία υδατοσφαίρισης ανδρών 2007–08 ξεκίνησε στις 17 Οκτωβρίου 2007 και ολοκληρώθηκε στις 2 Μαΐου 2008 με την διεξαγωγή του τελευταίου τελικού. Πρωταθλήτρια ομάδα αναδείχθηκε ο Ολυμπιακός για 23η φορά στην ιστορία του και για δεύτερη συνεχόμενη χρονιά.
Ευγενή μέταλλα

Ευγενή μέταλλα είναι τα μέταλλα που είναι ανθεκτικά στη διάβρωση και την οξείδωση στον υγρό αέρα, σε αντίθεση με τα περισσότερα βασικά μέταλλα. Έχουν την τάση να είναι πολύτιμα, συχνά λόγω της σπανιότητάς τους στο φλοιό της Γης. Ως ευγενή μέταλλα θεωρούνται (κατ 'αύξουσα σειρά ατομικού αριθμού) τα εξής: ρουθήνιο, ρόδιο, παλλάδιο, ασήμι, όσμιο, ιρίδιο, λευκόχρυσος και χρυσός. 
Άλλες πηγές περιλαμβάνουν ως ευγενή μέταλλα τον υδράργυρο , ή ακόμα και το ρήνιο.  Από την άλλη πλευρά, το τιτάνιο, νιόβιο και ταντάλιο δεν ονομάζονται ευγενή μέταλλα παρά το γεγονός ότι είναι πολύ ανθεκτικά στη διάβρωση.
Τα ευγενή μέταλλα δεν πρέπει να συγχέονται με τα πολύτιμα μέταλλα, αν και αρκετά ευγενή μέταλλα είναι πολύτιμα.
Εκλογές στη Νορβηγία

Στη Νορβηγία διεξάγονται εκλογές για κοινοβούλιο σε εθνικό επίπεδο. Το 1910 δόθηκε δικαίωμα ψήφου και στις γυναίκες.

Εκλογικό σύστημα

Οι εκλογές διεξάγονται με λίστα κομμάτων και με  αναλογική εκπροσώπηση σε δεκαεννέα πολυεδρικές εκλογικές περιφέρειες, αντίστοιχες με τις  ισάριθμες κομητείες της Νορβηγίας.
Ο αριθμός των μελών που εκλέγονται ανά εκλογική περιφέρεια κυμαίνεται μεταξύ 4 και 19. Για να προσδιοριστεί η κατανομή των 169 εδρών μεταξύ των 19 κομητειών, χρησιμοποιείται μία διπλή φόρμουλα, με βάση τον πληθυσμό και το γεωγραφικό μέγεθος. Κάθε κάτοικος λαμβάνει έναν βαθμό, ενώ σε κάθε τετραγωνικό χιλιόμετρο αντιστοιχούν 1,8 βαθμοί.
150 από τις έδρες είναι κανονικές έδρες σε εκλογικές περιφέρειες. Αυτές απονέμονται με βάση τα αποτελέσματα των εκλογών σε κάθε κομητεία, και δεν επηρεάζονται από τα αποτελέσματα σε άλλες κομητείες.

2017

Στις πρόσφατες εκλογές του 2017 η συμμαχία της Δεξιάς κέρδισε οριακή νίκη.

2009

Στις εκλογές του 2009 κέρδισε ο κυβερνών κεντροαριστερός συνασπισμός με πρωθυπουργό το Γενς Στόλτενμπεργκ (Εργατικό Κόμμα, Σοσιαλιστικό Αριστερό Κόμμα και Κεντρώο Κόμμα), εξασφαλίζοντας 86 έδρες στο Κοινοβούλιο επί συνόλου 169 εδρών, με την αντιπολίτευση (κεντρώοι και συντηρητικοί) να καταλαμβάνουν 83 έδρες.

2013

Έπειτα από τις βουλευτικές εκλογές του 2013, πρωθυπουργός ανέλαβε η Έρνα Σόλμπεργκ.Η Κεντροδεξιά πέτυχε νίκη στις εκλογές.
Γαζέττα

Η Γαζέττα (gazetta) ήταν μεταλλικό νόμισμα μικρής αξίας, χάλκινο, της Γαληνοτάτης Δημοκρατίας της Βενετίας που ήταν διαδεδομένο και στις κτήσεις της. Εκ του νομίσματος αυτού προήλθε και η πρώτη ονομασία των έντυπων ανακοινώσεων και εφημερίδων, ή χρήση της οποίας υφίσταται μέχρι και σήμερα.

Γενικά

Η γαζέττα ήταν ένα χάλκινο νόμισμα μικρής αξίας ίσης περίπου του . Κατά τον 15ο αιώνα για να διαβάσει κάποιος τα διάφορα βενετικά διατάγματα ή ανακοινώσεις που εκδίδονταν και τοιχοκολλούνταν σε δημόσιους χώρους και ειδικότερα τα χειρόγραφα ειδησεογραφικά δελτία που ερμήνευαν τα προηγούμενα ή παρείχαν και άλλες πληροφορίες, τα λεγόμενα «Notizie scritte», έπρεπε να καταβάλλει μία γαζέττα. Από τη χρήση αυτή γαζέττες «Gazette» επικράτησε να αποκαλούνται κατ' επέκταση και τα παραπάνω ακριβώς δελτία. Το 1600 υπό τον τίτλο Gazetta εκδόθηκε στη Βιέννη η πρώτη έντυπη εφημερίδα και μάλιστα εβδομαδιαία. Εξ αυτού γενικεύτηκε στη συνέχεια η χρήση του όρου ως ονομασία εφημερίδας που ισχύει ακόμα και σήμερα σε πολλές ευρωπαϊκές χώρες και όχι μόνο. Πρώτες εφημερίδες με τον τίτλο αυτό ήταν η «Oxford Gazette» στην Αγγλία, η «Gazette de France» του Θεόφραστου Ρενωντό στο Παρίσι, ή «Gazette de Leopoli» στη Γαλικία κ.ά.
Περί της ετυμολογίας του όρου ο Αθανάσιος Σταγειρίτης, στη «Συνοπτική ιστορία του τύπου» που δημοσίευσε στην εφημερίδα «Καλιόπη» στη Βιέννη στο πρώτο φύλλο του Ιανουαρίου του 1819, εκτός από την παραπάνω εκδοχή προέλευσης, ως αξία επί αντικειμένου, πρόσθεσε ότι ο όρος γαζέττα κατά την έννοια της είδησης - εφημερίδας προέρχεται από την περσική λέξη «γάζα» που σημαίνει θησαυρός, ή χρήμα, εξ ου εκ του ευαγγελίου ο όρος γαζοφυλάκιο (= θησαυροφυλάκιο) αποδίδοντας κατ' έννοια αποθησαύριση ειδήσεων αλλά και γνώσεων. Κατ΄ άλλους δε η ονομασία κατ΄ έννοια εφημερίδας αποδίδεται περισσότερο ειρωνικά από τη λέξη γαζέττα όπου στη κοινή βενετική διάλεκτο ονομάζεται η κίσσα πτηνό φλύαρο που μαζεύει στη φωλιά της κάθε είδους μικροαντικείμενα. Εκ των δύο αυτών εκδοχών η πρώτη φέρεται και περισσότερο βάσιμη ως παράγωγη ετυμολογικά στην έννοια του νομίσματος εκ του περσικού «γάζα».
Χιονάδες Έβρου

Ιστορία

Μέχρι την απελευθέρωση της Θράκης το 1920 ονομαζόταν «Καρλίκιοϊ». Από το 1924 ήταν οικισμός της Κοινότητας Τράβας, η οποία το 1926 μετονομάστηκε σε Κοινότητα Ελαφοχωρίου, όπου και παρέμεινε έως το 1999. Από τότε και μέχρι το 2010 αποτελούσε οικισμό του Δημοτικού Διαμερίσματος Ελαφοχωρίου του Δήμου Μεταξάδων. Σήμερα υπάγεται στο Δήμο Διδυμοτείχου.
Στο κέντρο του χωριού βρίσκεται ο Ιερός Ναός του Αγίου Αθανασίου, που χτίστηκε το 1973 στη θέση παλαιότερου Ναού του 19ου αιώνα. Ο ναός εορτάζει στις 2 Μαΐου, αποκομιδή λειψάνων του Αγίου, και γίνεται πανήγυρις στο χωριό. Στο νότιοανατολικό άκρο του χωριού υπάρχει εκκλησάκι προς τιμή και πάλι του Αγίου Αθανασίου. Στη θέση αυτή υπήρχε το παλιό νεκροταφείο του χωριού με παλαιότερο εκκλησάκι. Ένα ακόμη εκκλησάκι (της Κοιμήσεως της Θεοτόκου) βρίσκεται κοντά στο χώρο αναψυχής στο ύψωμα «Τσιγλές». 
Στο βορειοδυτικό άκρο του χωριού βρίσκεται η «Τούμπα», μια από τις πολλές θρακικές τούμπες τις περιοχής (πιθανολογείται ότι πρόκειται για ταφικό μνημείο). Σήμερα στην Τούμπα βρίσκεται το υδραγωγείο. Στον κεντρικό δρόμο του χωριού υπάρχει και το μαρμάρινο "Κρί Πηγάδι" από τις αρχές του 19ου αιώνα. 
Στο ψηλότερο σημείο του χωριού βρίσκεται το παλιό λιθόκτιστο Δημοτικό Σχολείο πού χτίστηκε το 1924. Το κτήριο υπέστη μεγάλες ζημιές στη διάρκεια του εμφυλίου πολέμου και ξαναλειτούργησε ξανά το 1952. 
Σχολείο-Διδακτήριο λειτουργεί στους Χιονάδες από το 1880. Συγκεκριμένα στη σελίδα 411 του Κώδικα της Μητροπόλεως Διδυμοτείχου 1880-1892 είναι καταχωρημένο ότι ο εκ Σμύρνης Μητροπολίτης Διδυμοτείχου Μεθόδιος Αρώνης:
"ανήγειρε εκ του μηδενός και εν μέσω απεριγράπτου απαιδευσίας τα εξής Διδακτήρια και ισάριθμα Σχολεία, όπου δεν υπήρχαν ποτέ: 1) Νέο διδακτήριο στην αυλή της Παναγίας κατόπιν πυρπολήσεως του προϋπάρχοντος 2) το διδακτήριων Τοκμάκ (Μεταξάδων) το 1880, 3) τα σχολεία και διδακτήρια του Ιμπλεδίν (Λάδης) 1880, 4) Καρλή (Χιονάδων) 1880, 5) Κιουπλή (Σουφλίου) 1881, 6) Ασβεστάδων 1883 7) Πετράδων 1884, 8) Σαλτίκ (Λαβάρων) 1887, 9) Σκουρτοχωρίου 1888, 10) Παληουρίου 1889....."

Λαογραφία

Στους Χιονάδες δραστηριοποιείται και Πολιτιστικός Σύλλογος, ο οποίος ιδρύθηκε το Μάρτιο του 2000 από 79 Χιοναδιώτες, ενώ σήμερα αριθμεί περίπου 85 μέλη. Διοργανώνει πολιτιστικές εκδηλώσεις, όπως το πανηγύρι του χωριού στις 2 Μαΐου και τη συνάντηση των απανταχού Χιοναδιωτών κάθε τελευταία Κυριακή του Ιουλίου. Επίσης αναβιώνει έθιμα όπως του Μπέη, τα Κάλαντα των Χριστουγέννων, της Πρωτοχρονιάς και του Λαζάρου, συμμετέχει σε διάφορες εκδηλώσεις άλλων συλλόγων της περιοχής, διοργανώνει ενημερωτικές ομιλίες και εκδρομές σε διάφορα μέρη της Ελλάδας. Στις δραστηριότητες του Συλλόγου εντάσσεται και η συλλογή και διατήρηση των παραδοσιακών στολών και η κατασκευή νέων με την ίδια τεχνοτροπία, καθώς και η δημιουργία συλλογής λαογραφικών αντικειμένων και φωτογραφικού υλικού από διάφορες στιγμές του παρελθόντος των κατοίκων των Χιονάδων.
Ζενές Ες

Ιστορία

Η Ζενές Ες ιδρύθηκε το 1907 και αρχικά ονομάστηκε: Jeunesse la Frontière d'Esch. Το προσωνύμιο "La frontière" (προωθημένος) επιλέχτηκε για να τονιστεί πόσο κοντά βρισκόταν το γήπεδό της με τα γαλικά σύνορα. Το 1918 το "La frontière" αφαιρέθηκε και η ομάδα πήρε το σημερινό της όνομα. Μόνο την περίοδο της ναζιστικής κατοχής, στη διάρκεια του Β΄ παγκοσμίου πολέμου, οι ναζί επέβαλαν το γερμανικό όνομα: SV Schwarz-Weiß 07 Esch, δηλαδή "Μελανόλευκοι ’07 του Ες", το οποίο μετά τον πόλεμο καταργήθηκε αμέσως.
Η Ζενές Ες είναι η πιο επιτυχημένη ποδοσφαιρική ομάδα του Λουξεμβούργου. Το 1921 πήρε το πρώτο της πρωτάθλημα. Συνολικά έχει κατακτήσει 27, που αποτελεί εθνικό ρεκόρ. Το πιο πρόσφατο είναι του 2004. Επίσης, έχει 12 κύπελλα και 8 νταμπλ.
Συμμετέχει στις ευρωπαϊκές διοργανώσεις από το 1958 αλλά συνήθως δεν προκρίνεται πέραν των αρχικών προκριματικών γύρων, όπως όλες οι ομάδες του Λουξεμβούργου. Η πιο αξιόλογη επιτυχία της ήταν το 1973 στο Κύπελλο Πρωταθλητριών, όταν απέσπασε ισοπαλία 1-1 εκτός έδρας από τη Λίβερπουλ, τότε κάτοχο του Κυπέλλου ΟΥΕΦΑ.
Ραμές Κρίσναν

Βιογραφία

Γεννήθηκε στο Μαντράς της Ινδίας και είναι ο γιος του Ραμανάθαν Κρίσναν, ο οποίος ήταν ένας από τους κορυφαίους παίκτες της αντισφαίρισης της Ινδίας στη δεκαετία του 1960. Ο Ραμές  κέρδισε τον τίτλο του Γουίμπλετον στα Τζούνιορς το 1979 και την ίδια χρονιά στο γαλλικό ανοιχτό πρωτάθλημα όπου κατατάχθηκε Νο 1 νεαρός παίκτης στον κόσμο. Γιος του είναι ο επίσης πρωταθλητής της αντισφαίρισης Σανκάρ Κρίσναν.

Καριέρα

Ο Κρισνάν έφτασε στα προημιτελικά στο Γουίμπλετον μία φορά το 1986 και στο Αμερικανικό όπεν δύο φορές το 1981 και το 1987. Ήταν βασικό μέλος της ινδικής ομάδας που έφτασε στον τελικό του κυπέλλου Ντέιβις το 1987. Στο κύπελλο Ντέιβις με την Ινδία αγωνίστηκε από το 1977 έως το 1993, καταγράφοντας ένα ρεκόρ 29-21 (23-19 στο απλό και 6-2 στο διπλό).
Στους Ολυμπιακούς Αγώνες του 1992 στη Βαρκελώνη, στο απλό αποκλείστηκε στον πρώτο γύρο και στο διπλό με συμπαίκτη τον Λίντερ Πάες αποκλείστηκαν στα προημιτελικά .
Αποσύρθηκε το 1993, κατά τη διάρκεια της καριέρας του, κέρδισε οκτώ κορυφαίους τίτλους απλού και ένα διπλό τίτλο. Η κατάταξή του σε υψηλό επίπεδο ήταν το No 23 στον κόσμο τον Ιανουάριο του 1985. Το 1998 του απονεμήθηκε το Padma Shri από την κυβέρνηση της Ινδίας σε αναγνώριση των επιτευγμάτων του και των συνεισφορών του στην Ινδική αντισφαίριση.
Έχει μια ακαδημία τένις στο Chennai, η οποία έχει δημιουργηθεί σύμφωνα με τα πρότυπα παρόμοιων ιδρυμάτων στις Ηνωμένες Πολιτείες. Έγινε προπονητής της Ινδίας στο κύπελλο Ντέιβις τον Ιανουάριο του 2007.
Πρωτάθλημα Καλαθοσφαίρισης Γερμανίας

Διοργανώτρια αρχή

Το πρωτάθλημα της Μπάσκετμπολ Μπούντεσλιγκα διεξάγεται από την Basketball Bundesliga GmbH. Το 74% της BBL GmbH ανήκει στην AG BBL e.V. (η οποία απαρτίζεται από τους συλλόγους του πρωταθλήματος) και το 26% από τη Γερμανική Ομοσπονδία Καλαθοσφαίρισης.

Λογότυπο πρωταθλήματος

Από το 2009, το λογότυπο του πρωταθλήματος εμπεριέχει τον κύριο χορηγό της διοργάνωσης. Το διάστημα 2009−2016 χρηματοδοτούνταν από την BEKO, τον κορυφαίο βιομηχανικό όμιλο ετερογενών δραστηριοτήτων στην Τουρκία και έτσι ήταν επίσημα γνωστή ως «BEKO BBL». Από το 2016, κεντρικός χορηγός του πρωταθλήματος είναι η easyCredit, η οποία εμπεριέχεται και στον τίτλο του πρωταθλήματος ως «easyCredit BBL».
Βουτάδες

Τοποθεσία των αρχαίων Βουτάδων

Ο δήμος των Βουτάδων, ήταν μικρός δήμος του άστεως. Η θέση του σήμερα είναι αβέβαιη, αλλά αρχαιολογικά ευρήματα υποδεικνύουν τη τοποθεσία στα βορειοανατολικά του Κεραμεικού, κατά μήκος της Ιεράς Οδού, κοντά στις Λακιάδες και τον ποταμό Κηφισό, δηλαδή βρισκόταν ανάμεσα στον Κηφισό και το Δίπυλο. Πιθανώς η συνοικία Γκάζι της Αθήνας συμπεριλαμβανόταν στην περιοχή του αρχαίου δήμου. Σύμφωνα με τον John S. Traill το κέντρο του δήμου βρίσκεται στα βορειοδυτικά του  Δήμου Κεραμέων. 
Ο ερευνητής του 19ου αιώνα Διονύσιος Σουρμελής, τοποθετούσε τον δήμο βορειοδυτικά  των Αθηνών, πιστεύοντας ότι «τα νυν Πατίσια είνε ο δήμος Βουτεία• διότι άλλος δήμος δεν υπάρχει περί την πόλιν ακατονόμαστος, ειμή μόνον τα Πατίσια, άτινα από Αδριανού Αυτοκράτορος κατασταθέντα Παράδεισος δια το υπό του Αυτοκράτορος ύδωρ Περσός ήτοι περισσός καλούμενον• και έκτοτε ωνομάζοντο Παραδείσια μέχρι της ελεύσεως Μωάμεθ του β', πορθητού των Αθηνών, Πατισάχ επικαλουμένου, αφ' ου Πατίσια ωνομάσθησαν μέχρι σήμερον.».

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Οινηίδας φυλής, συμμετείχε με 1 βουλευτή στην αρχαία Βουλή των 500, κατά την πρώτη περίοδο (508 – 307/306 π.Χ.) και τη δεύτερη περίοδο (307/306 – 224/223 π.Χ.), επίσης με 1 βουλευτή στη Βουλή των 600. Κατά την τρίτη περίοδο (224/223 – 201/200 π.Χ.) ο δήμος μεταφέρθηκε στην «αιγυπτιακή» Πτολεμαΐδα φυλή, αντιπροσωπευόμενος και πάλι από 1 βουλευτή, ενώ για την επόμενη τέταρτη περίοδο (201/200 π.Χ. – 126/127), καθώς και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι των Βουτάδων

Ο δημότης των αρχαίων Βουτάδων ονομαζόταν Βουτάδης. Γενικά ο δήμος, σύμφωνα με τις περισσότερες πηγές, θεωρείται ότι ήταν δήμος της  Οινηίδας φυλής, αν και ο Στέφανος Βυζάντιος τον αναφέρει ως δήμο της Αιγηίδας φυλής.
Χάινριχ Άλντεγκρεβερ

Βιογραφία

Γεννήθηκε το 1502 στο Παντερμπόρν. Η μητέρα του λεγόταν Καταρίνα, και πατέρας του ήταν ο αστός Χέρμαν Τρίπενμαικερ, κατασκευαστής ξύλινων υποδημάτων. Μαθήτευσε ζωγράφος, μάλλον στο Ζοστ, αφού στη γενέτειρά του δεν φαίνεται να υπήρχε επαγγελματική ένωση ζωγράφων την εποχή εκείνη. Σε ηλικία 19 χρονών το 1521 πήγε στο Μύνστερ και εργάστηκε ως μαθητευόμενος στο ατελιέ του ζωγράφου Λούτκγερ τομ Ρινγκ του γηραιού. Εν συνεχεία περιόδευσε την Ολλανδία για να εξειδικευτεί όπως ήταν το συνήθειο την εποχή εκείνη. Επέστρεψε στην πατρίδα του και εργάστηκε στο Ζοστ. Γύρω στο έτος 1526-27 πολιτογραφήθηκε αστός στο Ζοστ και γράφτηκε στα μητρώα της επαγγελματικής ένωσης των εκεί ζωγράφων. 
Απεβίωσε μεταξύ των ετών 1555 και 1561.
Χρυσός Ναός (Αμριτσάρ)

Ετυμολογία

Το επίσημο όνομα του ναού στα γλώσσα Παντζάμπι ως Χαριμαντίρ Σαχίμπ αποτελείται από τον ινδικό όρο Χάρι το οποίο σημαίνει Θεός, τον όρο Μαντρίρ που σημαίνει τέμπλο και το Σαχίμπ το οποίο προέρχεται από τα Αραβικά και σημαίνει ο Κύριος ή Θεός. Η ονομασία του ναού ως ο Χρυσός Ναός καθιερώθηκε από τις Βρετανικές αρχές στην Ινδία και οφείλεται στο ότι το πάνω μέρος του ναού είναι καλυμμένο από χρυσό. Η διακόσμηση του ναού με χρυσό έγινε αρχές του 19ου αιώνα από τον Μαχαραγιά Ραντζίτ Σινγχ.

Περιγραφή

Ο ναός έχει τέσσερις πύλες οι οποίες σύμφωνα με την θρησκευτική παράδοση των Σιχιτών συμβολίζουν ότι ο Θεός είναι πανταχού παρών. Στο ναό επιτρέπεται η είσοδος όλων των ανθρώπων ανεξαρτήτως της  κάστας, του θρησκεύματος ή του φύλου που ανήκουν. Η αρχιτεκτονική του ναού αποτελεί συνδυασμό ισλαμικής και ινδικής αρχιτεκτονικής. Συγκεκριμένα ο θόλος δείχνει την επιρροή από ισλαμική αρχιτεκτονική ενώ οι κολώνες δείχνουν επιρροή από ινδική παράδοση. Ο ναός βρίσκεται στο κέντρο μιας τετράγωνης δεξαμενής η οποία σύμφωνα με τους Σιχίτες περιέχει νερό/νέκταρ αθανασίας.  
Η σημερινή μορφή του ναού είναι κατασκευή τέλους του 18ου αιώνα. Ο ναός αποτέλεσε εκτός το θρησκευτικό κέντρο και κέντρο πολιτικής αντιπαράθεσης, και έχει καταστραφεί δύο φορές.  Το 1984 ο ναός αποτέλεσε πεδίο σύγχρουσης μεταξύ Σιχιτών που ζητούταν απόσχιση και της Ινδικής κυβέρνησης. Έγινε επέμβαση του στρατού και σκοτώθηκαν μέσα στο συγκρότημα του ναού περισσότεροι από 500 άνθρωποι ενώ έγιναν ζημιές στο κτήριο Ακάλ Τακχτ. Οι ζημιές στο κτήριο Ακάλ επισκευάστηκαν την δεκαετία του 1980.  
 
Στο ναό υπάρχει και κοινή κουζίνα Γκουρού κα Λανγκάρ όπου ο κάθε επισκέπτης/προσκυνητής μπορεί να λάβει δωρεάν γεύματα. Το φαγητό που προσφέρεται είναι αυστηρά χορτοφαγικό. Η ιδέα δωρεάν διανομής φαγητού ανεξάρτητα την κάστα/φύλλο/χρώμα/θρησκεία αποτέλεσε επαναστατική ιδέα το 16ο αιώνα στην Ινδία, την εποχή που ξεκίνησε ο Σιχισμός. Η παρασκευή του φαγητού, σερβίρισμα αλλά και η συντήρηση της κουζίνας γίνεται από ομάδες εθελοντών οι οποίοι ονομάζονται σεβαντάρς. Η ιδέα ίδρυσης κοινής κουζίνας Λανγκάρ ξεκίνησε από τον πρώτο Σιχίτη Γκουρού Νανάκ.  Κάθε μέρα 40.000 γεύματα σερβίρονται στο Λανγκάρ .
Στο συγκρότημα υπάρχουν δύο ψιλοί "μιναρέδες" οι οποίοι χρονολογούνται από το 18ο αιώνα και χρησιμοποιούνται ως παρατηρητήρια .
Μποτσαραίοι

Οι Μποτσαραίοι ή Μποτσαράτες υπήρξαν μία από τις πιο σημαντικές και ιστορικές οικογένειες (φάρες) των Σουλιωτών, με ονομαστότερο τον ήρωα της Επανάστασης του 1821, Μάρκο Μπότσαρη. 
Η οικογένεια των Μποτσαραίων αναφέρεται πριν την τουρκοκρατία της Ηπείρου, και μάλιστα να έχει συμπράξει με τον Γεώργιο Καστριώτη ή Σκεντέρμπεη. Σύμφωνα με τον Χριστόφορο Περραιβό, τόπος καταγωγής των Μποτσαραίων ήταν το χωριό Δράγανη της Θεσπρωτίας. Κατά τον επικοισμό του Σουλίου, στις αρχές του 17ου αιώνα εγκαταστάθηκαν στην θέση Λάκκα ή Κακολάκκα, που λέγεται και "Παλιοκατούντι" (= Παλιοχώρι), που μέχρι και σήμερα καλείται «Λάκκα του Μπότσαρη», δηλώνοντας ότι οι Μποτσαραίοι ήταν από τους αρχικούς οικιστές και θεμελιωτές της Σουλιώτικης ομοσπονδίας.
Προγκρές Μ1-10

Αποστολή

Το Προγκρές Μ1-10 εκτοξεύτηκε με πύραυλο Soyuz-U από το κοσμοδρόμιο του Μπαϊκονούρ στις 8 Ιουνίου 2003 (10:34 GMT) και συνδέθηκε με το τμήμα Πιρς του σταθμού στις 11 Ιουνίου (11:14:53 GMT). Παρέμεινε εκεί για τρεις μήνες, συγκεκριμένα μέχρι τις 4 Σεπτεμβρίου (19:41:44 GMT). Παρέμεινε σε τροχιά για ένα μήνα, κατά την διάρκεια του οποίου έγινε έρευνα παρατήρησης της γης. Το διαστημόπλοιο καταστράφηκε στην ατμόσφαιρα, πάνω από τον Ειρηνικό Ωκεανό στις 3 Οκτωβρίου.
Γενικές εκλογές στη Γουατεμάλα (2007)

Οι γενικές εκλογές διεξήχθησαν στη Γουατεμάλα το φθινόπωρο του 2007. Εξελέγησαν ο Πρόεδρος, ο Αντιπρόεδρος, 158 βουλευτές και 332 δήμαρχοι. Οι προεδρικές εκλογές έγιναν σε δύο γύρους, ο πρώτος στις 9 Σεπτεμβρίου και ο δεύτερος στις 4 Νοεμβρίου 2007. Βουλευτικές εκλογές διεξήχθησαν την ημέρα διεξαγωγής του πρώτου γύρου των προεδρικών εκλογών.Πρόεδρος εξελέγη στον δεύτερο γύρο με 52,8% ο Άλβαρο Κολόμ, μέλος του κεντροαριστερού κόμματος Εθνική Ένωση για την Ελπίδα, έναντι 47,2% για τον Ότο Πέρες Μολίνα. Ο Μέγας Εθνικός Συνασπισμός κατέλαβε 49 έδρες έπειτα από τη διεξαγωγή των βουλευτικών εκλογών, από τις συνολικά 158 στο Κογκρέσο. Στις εκλογές έλαβαν μέρος συνολικά 15 κόμματα.
Κέματεν αν ντερ Ιμπς

Γεωγραφία

Το Κέματεν αν ντερ Ιμπς ευρίσκεται στο Μόστφιρτελ της Κάτω Αυστρίας, επί των όχθων του Ποταμού Ιμπς. Ποσοστό, περίπου, 22 % επί του συνόλου της έκτασης του δήμου είναι δασώδες.
Ντάνιελ Καϊμάκοσκι

Χ Factor Adria

To 2014 κέρδισε το σέρβικο X Factor Adria όπου είναι μια διαφορετική εκδοχή βασισμένη κατά το μεγαλύτερο ποσοστό της στο X Factor
Επιτροπή για τις Πέντε Βόρειες Κορεατικές Επαρχίες

Η Επιτροπή για τις Πέντε Βόρειες Κορεατικές Επαρχίες (κορεατικά, χάνγκουλ: 이북5도위원회, χάντσα: 以北五道委員會, κυριολεκτικά "Επιτροπή των Πέντε Επαρχιών του Βορρά") είναι κυβερνητικός οργανισμός της Νοτίου Κορέας υπό την αιγίδα του Υπουργείου Ασφάλειας και Δημόσιας Διοίκησης.

Ιστορία

Η επιτροπή, που ιδρύθηκε το 1949, είναι επίσημα υπεύθυνη για τη διοίκηση των πέντε Κορεατικών επαρχιών που βρίσκονται εξ ολοκλήρου βόρεια της Στρατιωτικής Γραμμής Οριοθέτησης, καθώς η κυβέρνηση της Νότιας Κορέας ισχυρίζεται επισήμως ότι είναι η μοναδική νόμιμη κυβέρνηση ολόκληρης της Κορέας. Ο Πρόεδρος της Νότιας Κορέας διορίζει διοικητές για καθεμία από τις πέντε επαρχίες. Ωστόσο, ο ρόλος τους είναι σε μεγάλο βαθμό συμβολικός, καθώς το έδαφος βρίσκεται υπό την αποτελεσματική δικαιοδοσία της Βόρειας Κορέας. Η βασική πρακτική λειτουργία της επιτροπής είναι να παράσχει υποστήριξη στους Βορειοκορεάτες λιποτάκτες που ζουν στη Νότια Κορέα, συμπεριλαμβανομένης της βοήθειας για την επανεγκατάσταση των Βορειοκορεατών και την οργάνωση κοινωνικών εκδηλώσεων για τους Βορειοκορεάτες.
Παρά το όνομά της, η επιτροπή δεν παίζει κανένα ρόλο στις σχέσεις Βόρειας-Νότιας Κορέας. Οι υποθέσεις της Βόρειας Κορέας αντιμετωπίζονται από το Υπουργείο Ενοποίησης. Σε περίπτωση κατάρρευσης της Βόρειας Κορέας, ενδεχόμενα πλάνα θα καλέσουν την δημιουργία νέου κυβερνητικού σώματος για την διοίκηση του Βορρά υπό την ηγεσία του Υπουργού Ενοποίησης. Σε αυτή τη περίπτωση, οι πέντε κυβερνήτες θα πρέπει να παραιτηθούν και η επιτροπή θα καταργηθεί.
Eagles

Οι Eagles είναι ένα από τα σημαντικότερα συγκροτήματα της ροκ μουσικής. Δημιουργήθηκαν τη δεκαετία του ´70 στο Λος Άντζελες στην Καλιφόρνια. Τα μέλη του συγκροτήματος είναι ο Glenn Frey (στίχοι, τραγούδι, πιάνο, κιθάρα), ο Don Henley (τραγούδι, ντραμς), o Bernie Leadon (μπάντζο, ηλεκτρική κιθάρα, φωνητικά) και ο Randy Meisner (μπάσο, κιθάρα, φωνητικά).

Η ιστορία των Eagles

Το 1971 ο Don Henley και ο Glenn Frey γνωρίζονται στην Καλιφόρνια ως μέλη του συγκροτήματος της Linda Ronstadt. Και οι δύο έχουν ένα κοινό στόχο: τη δημιουργία ενός δικού τους συγκροτήματος. Την επιθυμία τους αυτή πραγματοποιούν σχηματίζοντας ένα δικό τους γκρουπ με τους Bernie Leadon και Randy Meisner. Ετσι δημιουργήθηκε τελικά οι Eagles.
Αρχικά, οι Eagles ταξιδεύουν στο Λονδίνο, όπου ηχογραφούν το πρώτο τους άλμπουμ με παραγωγό τον Glyn Johns. Το άλμπουμ αυτό ονομάζεται Eagles. Το πρώτο τους single,Take it easy τους καθιστά παγκοσμίως γνωστούς.
Η ηχογράφηση του δεύτερου άλμπουμ τους ξεκινά και αυτή στο Λονδίνο. Παρ' όλα αυτά, επειδή τα μέλη του συγκροτήματος θέλουν τα κομμάτια τους να έχουν πιο έντονο το στοιχείο του ροκ ήχου, η ηχογράφηση συνεχίζεται στην Καλιφόρνια, με νέο παραγωγό, τον Bill Szymczyk. Το άλμπουμ αυτό ονομάζεται Desperado, κυκλοφορεί το 1973 και σ'αυτό εξελίσσεται για πρώτη φορά το σήμα κατατεθέν του συγκροτήματος: η αφήγηση μέσα στα τραγούδια.
Αντώνιος Β΄ του Λινύ

Βιογραφία

Ήταν ο πρωτότοκος γιος του Καρόλου Α΄ κόμη του Λινύ & Μπριέν και της Καρλόττας του Εστουτεβίλλ.
Το 1530 απεβίωσε ο πατέρας του και τον διαδέχθηκε. Έπειτα από 27 έτη διακυβέρνησης απεβίωσε το 1557. Τον διαδέχθηκε ο πρωτότοκος γιος του Ιωάννης Γ΄.
Κιμάς

Ο κιμάς είναι ένα είδος αλεσμένου κρέατος (χοιρινό, μοσχάρι, κοτόπουλο) που χρησιμοποιείται για την παρασκευή φαγητών όπως κεφτεδάκια, γεμιστά και άλλα. Η καταγωγή του είναι Περσική ή Αραβική κατά τον Χρήστο Ζουράρι, ο οποίος αναφέρει πως «δεν φαίνεται να ήταν διαδεδομένος στην αρχαία Ελλάδα. Υιοθετήθηκε από τους Έλληνες πολύ αργότερα και μόνον όταν η ελληνική κουζίνα υπέστη την επίδραση της Ανατολής». Εκτός από το Βυζάντιο, φαίνεται πως χρησιμοποιούνταν και σε άλλες χώρες των Βαλκανίων (Σερβία, Τουρκία, Ρουμανία κ.α.). Στα βυζαντινά χρόνια οι Φράγκοι τον χρησιμοποιούσαν ως άλειμμα για ψωμί, παράδοση που συνεχίζεται ακόμα στη Γερμανία, τη Βουλγαρία και αλλού.